CELEX: 32016R1962
Language: sk
Date: 2016-11-07 00:00:00
Title: Vykonávacie nariadenie Komisie (EÚ) 2016/1962 zo 7. novembra 2016 o zatriedení určitého tovaru do kombinovanej nomenklatúry

10.11.2016   
               
               
                  SK
               
               
                  Úradný vestník Európskej únie
               
               
                  L 303/1
               
            VYKONÁVACIE NARIADENIE KOMISIE (EÚ) 2016/1962
      zo 7. novembra 2016
      o zatriedení určitého tovaru do kombinovanej nomenklatúry
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
      keďže:
      
                  (1)
               
               
                  S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
               
            
                  (2)
               
               
                  V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
               
            
                  (3)
               
               
                  Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
               
            
                  (4)
               
               
                  Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
               
            
                  (5)
               
               
                  Opatrenia stanovené v tomto nariadení sú v súlade so stanoviskom Výboru pre colný kódex,
               
            PRIJALA TOTO NARIADENIE:
      Článok 1
      Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
      Článok 2
      Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 7. novembra 2016
         
            
               Za Komisiu
            
            
               v mene predsedu
            
            Stephen QUEST
            
               generálny riaditeľ pre dane a colnú úniu
            
         
      
      
         (1)  Ú. v. EÚ L 269, 10.10.2013, s. 1.
      
         (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
         PRÍLOHA
         
                     Opis tovaru
                  
                  
                     Zatriedenie
                     (číselný znak KN)
                  
                  
                     Odôvodnenie
                  
               
                     (1)
                  
                  
                     (2)
                  
                  
                     (3)
                  
               
                     Nezmontované sprchové dvere, určené na namontovanie a upevnenie na stenu, pozostávajúce z týchto komponentov:
                     
                                 —
                              
                              
                                 dvoch panelov vyrobených z jednodielneho tabuľového bezpečnostného skla (ESG EN 12150), s rozmermi 2 100  × 860 × 6 mm (otočný panel slúžiaci ako dvere) a 2 100  × 810 × 6 mm (pevný/neotočný panel),
                              
                           
                                 —
                              
                              
                                 dvoch hliníkových profilov na upevnenie na jednu stranu každého panelu, s rozmermi 2 100  × 25 mm, obsahujúcich koľajnice, plastové tesnenia a štyri otvory na skrutky,
                              
                           
                                 —
                              
                              
                                 držadiel, nosníkov, platní, pántov, svoriek a ďalších upevňovacích zariadení vyrobených z vysokokvalitnej ocele,
                              
                           
                                 —
                              
                              
                                 skrutiek, šesťhranných kľúčov, vložiek a ukotvení,
                              
                           
                                 —
                              
                              
                                 tesnení (magnetické tesnenie na zatváranie dverových panelov a vlnovcové tesnenie na utesnenie spojov pevných a pohyblivých častí).
                              
                           Sklo má ochranu voči vodnému kameňu, špine a usadeninám čistiacich prostriedkov, po tom, ako bolo namáčané a ošetrené.
                     Pozri obrázok už zmontovaného výrobku (*).
                  
                  
                     7020 00 80 
                  
                  
                     Zatriedenie je určené všeobecnými pravidlami 1, 2 a), 3 b) a 6 na interpretáciu kombinovanej nomenklatúry a znením číselných znakov KN 7020 00  a 7020 00 80 .
                     Výrobok je zložený tovar, predkladaný v nezmontovanom stave, skladajúci sa z rozličných komponentov. Keďže profily sa nachádzajú len na jednej strane každého panelu, výrobok sa nepovažuje za zasadený v ráme (pozri aj vysvetlivky ku kombinovanej nomenklatúre k 70. kapitole, všeobecne, druhý odsek). Profily, upevňovacie zariadenia, skrutky, vložky, tesnenia atď. sú komponenty vedľajšieho charakteru. Sklo preto dáva výrobku jeho podstatný charakter.
                     Zatriedenie do položky 7326  ako ostatné predmety z ocele alebo do položky 7610  ako rámy vyrobené z hliníka je preto vylúčené.
                     Zatriedenie do položky 7013  ako sklenený tovar druhu používaného ako toaletné sklo alebo na podobné účely je takisto vylúčené, keďže táto položka zahŕňa len malé prenosné výrobky [pozri aj vysvetlivky k harmonizovanému systému k položke 7013 , prvý odsek, (2)]
                     Zatriedenie do položky 7007  ako bezpečnostné sklo je takisto vylúčené, keďže táto položka zahŕňa bezpečnostné sklo, ale nie výrobky z neho vyrobené.
                     Výrobok sa preto má zatriediť pod číselný znak KN 7020 00 80  ako ostatné predmety zo skla.
                  
               
            (*)  Obrázok má len informačný charakter.